Document ID: 32003D0807

Padomes Lēmums (2003/807/KĀDP)
(2003. gada 17. novembris),
ar ko pagarina un groza Lēmumu 2002/842/KĀDP par Vienotās rīcības 2002/589/KĀDP īstenošanu saistībā ar Eiropas Savienības ieguldījumu kājnieku ieroču un vieglo ieroču destabilizējošas uzkrāšanās un izplatīšanas Eiropas dienvidaustrumu daļā apkarošanā
EIROPAS SAVIENĪBAS PADOME,
ņemot vērā Līgumu par Eiropas Savienību un jo īpaši tā 23. panta 2. punktu,
ņemot vērā Padomes 2002. gada 12. jūlija Vienoto rīcību 2002/589/KĀDP par Eiropas Savienības ieguldījumu kājnieku ieroču un vieglo ieroču destabilizējošas uzkrāšanās un izplatīšanas apkarošanā [1] un jo īpaši tās 6. pantu,
tā kā:
(1) Padome 2002. gada 21. oktobrī pieņēma Lēmumu 2002/842/KĀDP [2] par Eiropas Savienības ieguldījumu kājnieku ieroču un vieglo ieroču destabilizējošas uzkrāšanās un izplatīšanas apkarošanā Eiropas dienvidaustrumu daļā, lai īstenotu Vienoto rīcību 2002/589/KĀDP, ar kuru šim nolūkam atvēlēja EUR 200000.
(2) Dažus no mērķiem neizdevās sasniegt līdz 2003. gada 22. decembrim, datumam, kad beidzas Lēmuma 2002/842/KĀDP termiņš, un citi mērķi jāapkopo un jāpagarina pēc šā datuma.
(3) Komisijai jānodrošina pienācīga Eiropas Savienības ieguldījuma projektos pārredzamība, tostarp izmantojot attiecīgos ANO Attīstības programmas (UNDP) veiktos pasākumus.
(4) Līdz ar to jāpagarina un jāgroza Lēmums 2002/842/KĀDP,
IR PIEŅĒMUSI ŠO LĒMUMU.
1. pants
Ar šo Lēmumu 2002/842/KĀDP groza šādi:
1. Lēmuma 1. pantu papildina ar šādu punktu:
"4. Noslēdzamais finansēšanas līgums paredzēs, ka ANO Attīstības programma nodrošina Eiropas Savienības ieguldījuma projektā pārredzamību atbilstīgi šā ieguldījuma lielumam."
2. Bāzes finansējuma summu "EUR 200000" 2. panta 1. punktā aizstāj ar "EUR 300000"; šī summa papildina summu, kas piešķirta sakarā ar iepriekšējo ar šo rīcību saistīto lēmumu;
3. Otro teikumu 4. panta 1. punktā aizstāj ar teikumu "Tā termiņš beidzas 2004. gada 31. decembrī".
2. pants
Šis lēmums stājas spēkā 2003. gada 23. decembrī.
3. pants
Šo lēmumu publicē Eiropas Savienības Oficiālajā Vēstnesī.
Briselē, 2003. gada 17. novembrī

Labels: 18
15
5